Broj: 368/I-15

Sarajevo, 27. maj 2015.

Dr. Rasim Muratović, direktor Instituta za istraživanje zločina protiv čovječnosti i međunarodnog prava Univerziteta u Sarajevu

**OBRAĆANJE**

**na promociji knjige Genocid u Brčkom 1992-1995. Brčko 22. maj 2015.**

Na prvi pogled može izgledati paradoksalno, ali ja u Brčkom nikada nisam bio prije 7. maja 2006. godine, kada je obilježena Deseta godišnjica Saveza logoraša Bosne i Hercegovine. Tom prilikom dobio sam priliku da se u ime Instituta za istraživanje zločina protiv čovječnosti i međunarodnog prava Univerziteta u Sarajevu obratim svima prisutnima. Tada sam, između ostalog, rekao:

Dame i gospodo!

Poštovani bivši logoraši!

Mi smo danas u bivšem logoru Luka u Brčkom. Ovakvih logora za vrijeme agresije na Republiku Bosnu i Hercegovinu bilo je više od 300.

Kroz te logore prošlo je više desetina hiljada ljudi, žena, djece samo zbog toga što su pripadali onoj etničkoj ili vjerskoj grupi i naciji koja se nije uklapala u koncept etnički čistih država.

Vi preživjeli logoraši ste svjedoci da je takav koncept propao.

Svjedoci tog propalog projekta su i 200 sudskih postupaka koji su vođeni ili se vode pred Haškim tribunalom za počinjene ratne zločine u Bosni i Hercegovini u periodu 1991.-1995., kao i hiljade takvih postupaka koji se vode ili će se voditi pred domaćim sudovima.

Svaki zločin ima svog dželata i svaki dželat staće pred lice pravde. Prije ili kasnije!

Osim individualne odgovornosti postoji i odgovornost države, odnosno političkog, vojnog i policijskog vrha deržave koja je inspirisala, planirala, organizovala i realizovala zločinački poduhvat.

Jer, prije svega, državne strukture imaju pravnu odgovornost za počinjene zločine protiv čovječnosti i međunarodnog prava, posebno kada je u pitanju zločin najvišeg ranga, a to je genocid.

Za genocid počinjen u periodu od 1992. do 1995. Republika Bosna i Hercegovina je tužila državnu zajednicu SCG i taj sudski postupak biće okončan do kraja 2006. godine. Nadamo se da će Međunarodni sud pravde u Haagu donijeti pravednu presudu i time i pravno osuditi fašizam na kraju XX stoljeća. To će biti pravna presuda, ali i mogućnost za moralnu katarzu srpskog naroda, naroda u čije ime je počinjen genocid. Jer, kako to kaže Miroslav Krležaža: «Nema zore za jedan narod dok ne prizna svoje grijhe». Dok srpski narod ne pogleda sam sebi u oči i ne prizna da je to najmračniji period srpske historije, da se zbog toga stidi, kaje, i izvinjava, nema sreće ni za koga u daljem i bližem okruženju.

Nadam se da će Savez logoraša Bosne i Hercegovine i ostala slična udruženja nastaviti da organizuje ovakve skupove jer je to stalna opomena protiv zaborava, a zaborav je nešto vrlo opasno što ne bi smjelo da nam se desi. S tim u vezi Institut za istraživanje zločina protiv čovječnosti i međunarodnog prava Univerziteta u Sarajevu, pored svojih redovnih djelatnosti, nastavit će pružati podršku Savezu logoraša Bosne i Hercegovine. –

\*\*\*

Od tog maja 2006. prošlo je evo 9 godina. U međuvremenu sam, s vremena na vrijeme, dolazio u Brčko. Pitomi grad u srcu Posavine koji se svojom ravnicom neprimijetno uvlačio u planinske visove Bosne, a obnovljenim mostovima prirodno se povezivao sa plodnom Slavonijom, s onu stranu rijeke Save. Polahko sam upoznavao Brčko isčitavajući pisane tragove o njegovom nastanku i razvoju i hodajući njegovim ulicama u prohladnim zimskim jutrima, sparnim ljetnim predvečerjima, maglavotim jesenjim podnevima, i ugodnim proljetnim noćima.

Hodio sam kroz stoljeća. U godinu 1526. kada je u Brčkom, u neposrednoj blizini ušća Brke u Savu, izgrađena utvrda odnosno tvrđava. Putovao prvim tvrdim putevima koji su brčansku tvrđavu povezivali sa južnim dijelovima Bosne. Istim onim putevima kojima su prolazili Austrijski i Turski konzuli koji su nekada stolovali u Brčkom.

Brčko je bilo poznato širom Evrope po izvozu sirove i suhe šljive. U Brčkom je davne 1918. godine bilo pet hotela: „Posavina“, „Ventral“, „Orijent“, „K caru austrijskom“, i hotel „Marije Kohove“. Sjećao sam se Tvornice jestivog ulja „Bimal“, Tekstilnog kombinata „Interplet“, Industrije mesa „Bimeks“, tvornice namještaja „Bosna“, konfekcije „Mladost“, obuće „Izbor“.